ועדת הכלכלה, כנסת 18, פרוטוקול מספר 645, 2011-11-08 10:30

כרמל שאמה-הכהן: בוקר טוב.

כרמל שאמה-הכהן: אני פותח את ישיבת ועדת הכלכלה.

כרמל שאמה-הכהן: על סדר-היום: הצעת חוק הפצת שידורים באמצעיות תחנות שידור ספרתיות, התש"ע-2011.

כרמל שאמה-הכהן: הצפיפות בחדר ברורה וגם ההתרגשות.

כרמל שאמה-הכהן: אבקש לדבר רק בזכות דיבור.

כרמל שאמה-הכהן: הסבלנות תהיה קצרה להערות שייאמרו שלא בזכות דיבור.

כרמל שאמה-הכהן: אבקש לדבר לעניין.

כרמל שאמה-הכהן: חלק מהדיון סביב סוגיות שעומדות להכרעה היום גלש למקומות פסולים וחורגים מכל טעם טוב וטעם של סבירות ונגועים בדמגוגיה זולה.

כרמל שאמה-הכהן: בכל מקרה, צריך לזכור שאנחנו נמצאים בהצעת חוק הנוגעת להפצת שידורים באמצעות תחנות שידור ספרתיות, עידן פלוס, הרחבת השירות לצרכני השירות הזה וקירוב אוכלוסיות חדשות לשירות הזה.

כרמל שאמה-הכהן: זאת המטרה העיקרית של החוק.

כרמל שאמה-הכהן: ועדת הכלכלה, לפנים משורת הדין, מבחינת התקנון ומבחינה משפטית, הסכימה לשמוע, לדון ולהכריע בבקשות של ערוץ 10 ובבקשה של "קשת" שאינן מעניין חוק זה.

כרמל שאמה-הכהן: כלומר, אם מישהו היה רוצה להתנגד בטענה שהתנגדות אינה עניינית אפשר היה לדחות את הבקשות האלה על הסף.

כרמל שאמה-הכהן: לכן אנחנו באים לשמוע את מי שרוצה להשמיע, למצות את הדיון ואחר-כך ההחלטות יתקבלו כפי שמתקבלות הכרעות בכנסת.

עמיר פרץ: אם לא נדון, אז הגזירה תתבצע מאליה.

כרמל שאמה-הכהן: יכולתי לא לקבוע את הדיון.

כרמל שאמה-הכהן: קבענו את זה בסדר דין מהיר.

עמיר פרץ: אדוני היושב ראש, נהגת בהגינות ובפתיחות, כל הכבוד.

כרמל שאמה-הכהן: נרשמו לדיון מספר חברי כנסת.

כרמל שאמה-הכהן: בעצם סיימנו את כל החוק ונשארו מספר בקשות לדיון מחדש.

כרמל שאמה-הכהן: סעיף אחד בעניין החינוכית.

כרמל שאמה-הכהן: ברגע שנכריע בסעיף הזה קל יהיה להשלים את השרשור שלו ואת ההשפעות.

כרמל שאמה-הכהן: יש שתי בקשות לתוספות לחוק.

כרמל שאמה-הכהן: אחת, בקשתה של חברת הכנסת אבסדזה בעניין דחיית החובות לערוצים המסחריים והבקשה השנייה היא של חבר הכנסת אילטוב, בקשה לשינוי בעניין רישיונות זיכיונות בחברות החדשות, דהיינו, אפשרות של אחת הזכייניות לעבור למשטר של רישיונות ועדיין להמשיך להחזיק בשיתוף עם הזכיינית השנייה בחברת החדשות.

כרמל שאמה-הכהן: האם מיצינו את הדיון לגבי החינוכית?

אתי בנדלר: פחות או יותר.

אתי בנדלר: היה דיון בנושא הזה.

אתי בנדלר: חבר הכנסת מילר החליף דברים עם השר.

כרמל שאמה-הכהן: חבר הכנסת מילר, רשות הדיבור שלך.

אלכס מילר: תודה אדוני היושב ראש.

אלכס מילר: בקשר לנושא של החינוכית, כמו שציינתי בדיון הקודם, ביקשתי לדחות את ההצבעה כי הנושא של החינוכית קשור גם לוועדת החינוך והייתי צריך לקבל הבהרות משר החינוך בנושא של עתידו של הערוץ.

אלכס מילר: אדוני היושב ראש, שוחחתי עם השר והגעתי להבנות.

אלכס מילר: מבחינתנו אין שום התנגדות לסעיף הזה ספציפית.

אלכס מילר: יושב ראש הסיעה נמצא כאן וכל מה שקשור לחינוכית, לפחות מבחינת העשייה שלנו, אין לנו בעיה מיוחדת בעניין הזה.

כרמל שאמה-הכהן: אני רואה שאין עוד הערות לעניין החינוכית.

כרמל שאמה-הכהן: נא להקריא רק כדי שחברי הכנסת ירעננו את זיכרונם על איזה סעיף מדברים.

אתי בנדלר: אנחנו מדברים על סעיף 14: "14.

אתי בנדלר: א.

אתי בנדלר: לשם הפצת שידורי הטלוויזיה הלימודית באמצעות תחנות שידור ספרתיות יקבע שר החינוך, בהסכמת שר התקשורת, תקנות שמטרתן להבטיח כי 51% לפחות משידורי הטלוויזיה הלימודית יהיו בנושאים לימודיים או חינוכיים המכוונים לילדים או לנוער.

אתי בנדלר: ב.

אתי בנדלר: שר החינוך רשאי לקבוע שיעור גבוה יותר מהשיעור האמור בסעיף קטן א'".

אתי בנדלר: מדובר כאן על-כך שרק 51% משידורי הטלוויזיה החינוכית אמורים להיות בנושאים לימודיים או חינוכיים המכוונים לילדים או לנוער.

אתי בנדלר: מה הם נושאים לימודיים או חינוכיים צריך להיקבע בתקנות של שר החינוך ובהסכמת שר התקשורת.

אתי בנדלר: באותן תקנות יכול שר החינוך לקבוע גם שיעור גבוה יותר מסעיף קטן א'.

אתי בנדלר: כאן היו הצעות אם אכן לאפשר לטלוויזיה החינוכית שידורים שאינם בנושאים לימודיים או חינוכיים.

אתי בנדלר: הועלו כל מיני הערות על-ידי חברי הכנסת והשאלה האם מישהו רוצה להציע הצעה בנושא?

כרמל שאמה-הכהן: האם למישהו יש הצעה אחרת לנוסח הסעיף?

כרמל שאמה-הכהן: אין הצעה, אנחנו מצביעים על הסעיף.

דנה נויפלד: התקנות האלה נועדו להבטיח, כמו שאמרה היועצת המשפטית, ש-51% משידורי הטלוויזיה הלימודית יהיו בנושאים לימודיים או חינוכיים המכוונים לילדים או לנוער.

דנה נויפלד: גם ככה קביעת תקנות בעניין הזה זה רע הכרחי בהיעדר חוק מסמך.

דנה נויפלד: לכן, כאשר זה רע הכרחי - בחקיקה הנטייה היא שהשרים לא יעסקו בתוכן אבל פה זה רע הכרחי כיוון שאין חוק מסמיך שמסדיר את פעולת הטלוויזיה החינוכית.

דנה נויפלד: להביא את זה גם לאישור הכנסת והתערבות בתוך נושאים תוכניים, בדרך כלל אנחנו נוטים שלא לעשות כן.

דנה נויפלד: כך זה גם בחוק הרשות השנייה וגם התקשורת.

כרמל שאמה-הכהן: הייתי מסכים איתך אם היתה רגולציה מוסדרת לערוץ החינוכי.

כרמל שאמה-הכהן: מאחר ואין, זה פיתרון הביניים.

כרמל שאמה-הכהן: אנחנו מצביעים על הסעיף עם השינוי של התקנות באישור ועדת הכלכלה.

כרמל שאמה-הכהן: מי בעד הסעיף?

לאה ורון: אני מבקשת להפנות את תשומת הלב שחברת הכנסת נינו אבסדזה אינה יכולה להצביע כי הנציגים של קדימה כולם נמצאים.

לאה ורון: חבר הכנסת אריה אלדד אינו יכול להצביע וכך גם חברת הכנסת אנסטסיה מיכאלי.

לאה ורון: מישראל ביתנו.

לאה ורון: מצביעים רוברט אילטוב וחבר הכנסת מילר.

כרמל שאמה-הכהן: מי בעד ההצעה?

כרמל שאמה-הכהן: הצבעה בעד – 9 נגד – אין נמנעים - אין

כרמל שאמה-הכהן: בעד 9, אין מתנגדים, אין נמנעים.

כרמל שאמה-הכהן: הסעיף אושר.

אתי בנדלר: מישהו רוצה לבקש הסתייגות?

אתי בנדלר: אין מסתייגים.

כרמל שאמה-הכהן: 6א6 זה השלמה לסעיף שהקראנו עכשיו.

אתי בנדלר: יש כאן עוד איזו תוספת.

אתי בנדלר: סעיף 6 עניינו בערוצים שאותם הפיץ הגורם המפעיל.

אתי בנדלר: אני מזכירה לכם, בשנתיים הראשונות ההפצה תיעשה באמצעות הרשות השנייה ולאחר שנתיים הגורם המפעיל שאמור להפיץ את הערוצים שמפורטים בסעיף 6א.

אתי בנדלר: בפסקה 8, המתייחסת לטלוויזיה החינוכית נאמר: "הטלוויזיה הלימודית, אם ביקשה זאת, במסגרת ערוץ טלוויזיה אחת בטכנולוגיית חדות רגילה, ובלבד ששר החינוך מסר לשר במועד הגשת הבקשה כאמור ובכל שנה לאחר מכן הודעה שלפיה נוכח כי 51% לפחות משידורי הטלוויזיה הלימודית או שיעור גבוה יותר שקבע שר החינוך לפי סעיף 14, הן בנושאים לימודיים או חינוכיים המכוונים לילדים או לנוער, בהתאם לתקנות שקבע לפי הסעיף האמור".

אתי בנדלר: דהיינו, מידי שנה השר צריך לעבור.

אתי בנדלר: קודם כל, ללא בקשה שלו הטלוויזיה החינוכית לא תופץ במערך הזה.

אתי בנדלר: אם הוא הגיש, גם אז צריכה להיות הודעה מידי שנה של שר החינוך לשר התקשורת האומרת שהוא נוכח שאכן 51% מהשידורים בשנה החולפת היו כאלה כפי שהזכרנו כאן, המכוונים לילדים ולנוער בהתאם לתקנות.

אתי בנדלר: אני רוצה שתשימו לב שאם השר שכח למסור הודעה כזאת משום מה, אסור להפיץ את שידורי הטלוויזיה החינוכית.

אתי בנדלר: כלומר, אין פה איזה טייס אוטומטי שמדבר על המשך שידורי הטלוויזיה החינוכית, אלא אחרי ההודעה הראשונה, מידי שנה, אם לא תהיה הודעה לא תהיה הפצה.

יואל חסון: אז מה יהיה?

אתי בנדלר: יפסיקו להפיץ את שידורי הטלוויזיה החינוכית ל-DTT.

יואל חסון: למה מנגנון כזה?

אתי בנדלר: זה המנגנון שהממשלה הציעה.

אתי בנדלר: אם יש לך הצעה אחרת, בבקשה.

אתי בנדלר: אני מסבירה את מה שכתוב.

יואל חסון: אדוני היושב ראש, מעניין אותי למה הממשלה החליטה לשים את הטלוויזיה החינוכית כסוג של בן ערובה.

יואל חסון: כל שנה הוא נבדק מחדש?

יואל חסון: זה נראה לא הגיוני.

נגה רובינשטיין: זאת המשמעות של הסדרה ושל פיקוח.

נגה רובינשטיין: אין לנו שום אפשרות אחרת שנראתה לנו מתאימה יותר על-מנת להבטיח שהטלוויזיה החינוכית עומדת בחובות שקבועות לה בחוק מכיוון שאין לה גורם מסדיר.

יואל חסון: יש הסדר דומה לזה במקומות אחרים?

יואל חסון: כל שנה בדיקה כזאת?

יואל חסון: כל שנה גיליוטינה כזאת?

נוגה רובינשטיין: בעצם, כל גופים משדרים אחרים לאורך כל התקופה מתקיימת בדיקה של הרשות השנייה ושל מועצת הכבלים והלוויין.

יואל חסון: אבל הם לא צריכים אישור מחודש כל שנה.

נוגה רובינשטיין: בכל נקודת זמן נמצאת שם הבדיקה.

נוגה רובינשטיין: מכיוון שלגבי הטלוויזיה החינוכית אין מערכת מסדירה שבודקת אותה לאורך כל התקופה, צריך לקבוע תקופת זמן.

נוגה רובינשטיין: תקופת זמן סבירה בהקשר הזה היא תקופת זמן בת שנה.

נוגה רובינשטיין: אם נמשוך את זה מעבר לזה, אם תגלה בשנתיים איחור שנעשו הפרות ושאין כאן עמידה בהוראות החוק, זה נראה לנו פשוט לא נכון.

עמיר פרץ: אדוני היושב ראש, עם כל הכבוד לגברתי.

עמיר פרץ: את אומרת: אין לנו שוט אז נשים סכין שתחתוך את זה במקום.

עמיר פרץ: זה לא מקובל, עם כל הכבוד.

עמיר פרץ: תייצרי לך כלים לבחון מה את רוצה.

עמיר פרץ: אין דבר כזה, מה זאת הודעה של שר?

עמיר פרץ: כן הודיע, לא הודיע, יגזור את גורלם?

עמיר פרץ: מחר הם יהפכו מלחכי פינכה.

עמיר פרץ: שיבדוק ובאופן ענייני יפנה לגורם שיבוא ויכריע.

עמיר פרץ: זה נראה לי דבר בלתי הגיוני.

נגה רובינשטיין: להכפיף לרשות השנייה?

נגה רובינשטיין: למועצת הכבלים והלוויין?

עמיר פרץ: בתנאי שאין דבר כזה שאומר שיש פעולה של צד אחד שברצותו לעשות אותה או לא לעשות אותה, הוא גוזר את גזר דינו של מישהו אחר.

נגה רובינשטיין: השר מחויב לבצע את הבדיקה הזאת.

נגה רובינשטיין: השר לא יכול להימנע מזה.

עמיר פרץ: הוא עובד אצלך?

אתי בנדלר: האם אפשר להציע ברירת מחדל הפוכה?

אתי בנדלר: דהיינו, השר באמת מחויב לבדוק מידי שנה וזה בסדר.

אתי בנדלר: אבל, אם הוא ייווכח כי הם לא עומדים בתנאי הזה אז הוא ימסור הודעה ואז יפסיקו להפיץ אותם.

נוגה רובינשטיין: זה יצירה של דין שונה ביחס לטלוויזיה החינוכית לעומת היחס לכל בעל זיכיון או רישיון מסחרי.

עמיר פרץ: זה ממש לא נכון.

נוגה רובינשטיין: אני אסביר מדוע.

נוגה רובינשטיין: מכיוון שבעל זיכיון ובעל רישיון מחויב לעמוד בכל התנאים שלו והבדיקה נעשית לאורך כל הזמן.

נוגה רובינשטיין: זאת אומרת, לרשות השנייה ולמועצת הכבלים והלוויין יש מחויבות שוטפת בעניין הזה.

נוגה רובינשטיין: על הטלוויזיה החינוכית - - -

עמיר פרץ: תעשי את אותן בדיקות, מה זה קשור?

יואל חסון: בואי אסביר לך את המציאות שתיווצר: במקום שתהיה טלוויזיה יוצרת שתחשוב על יצירה ומקוריות, כל מה שהם יחשבו כל חודש, כל שבוע וכל דקה זה איך מקבלים את הפקס המיוחל שמאשר שהשר מאפשר להם לחיות.

יואל חסון: זאת תהיה הדינאמיקה, אלה יהיו החיים שם.

יואל חסון: מילא, אם היית אומרת כל שלוש שנים.

יואל חסון: פה זה יהיה כל שנה.

נוגה רובינשטיין: ערוצים מסחריים שצריכים לשלם את התשלומים שלהם מידי רבעון ולעמוד בחובת הפקות - - -

יואל חסון: צודק חבר הכנסת ישראל חסון, זה ישפיע על התוכן.

יואל חסון: תקשיבי למה שחברי הכנסת אומרים לך.

יואל חסון: את מעמידה את הטלוויזיה החינוכית בסיטואציה שבמשך שבוע שבוע וחודש חודש – היא תצטרך לעמוד ביעדים אבל אם זה יהיה 50.8 או 51.2.

נגה רובינשטיין: אני מעמידה אותה בסיטואציה הרגילה של כל גורם שמשדר שצריך באופן תמיד לעמוד בהוראות החוק.

יואל חסון: את לא שמה עליהם חרב כזאת?

יואל חסון: הם לא מחכים להודעת השר.

עמיר פרץ: איפה את רואה כלי תקשורת אחר שנתון בצורה כזאת לחסדיו של איש פוליטי?

נוגה רובינשטיין: בשלב הזה - - -

עמיר פרץ: מה זה בשלב הזה?

עמיר פרץ: על זה מדברים, את צריכה לחשוב על-כך.

עמיר פרץ: זה לא משנה מי זה, זה יכול להיות האיש הכי הגון.

עמיר פרץ: בערוצים האחרים את עושה בדיקות שהן כלכליות, שהן בדיקות תוכן.

עמיר פרץ: זה לא שאדם אחד יחליט אם הוא מאשר או לא מאשר.

עמיר פרץ: אין דבר כזה, איזו מציאות זאת?

עמיר פרץ: אנחנו ברוסיה?

עמיר פרץ: איש פוליטי שמקבל סמכות כזאת?

עמיר פרץ: אין סמכות כזאת.

יואל חסון: חבר הכנסת פרץ העלה נקודה חשובה.

יואל חסון: אולי זאת הכנה לדיון הבא.

יואל חסון: כנראה שאנחנו נכנסים לעידן קומוניסטי ולעידן מאוד ריכוזי, אולי מרכסיסטי.

כרמל שאמה-הכהן: חבר הכנסת יואל חסון פעם ראשונה, חבר הכנסת חסון פעם שנייה.

כרמל שאמה-הכהן: אתה לא ברשות דיבור.

כרמל שאמה-הכהן: יש למישהו הצעות אחרות?

יואל חסון: ההצעה של היועצת המשפטית מקובלת עלינו.

אופיר אקוניס: אני לא מבין, לא הצבענו?

אתי בנדלר: אני לא הצעתי.

אתי בנדלר: שאלתי את הגברת רובינשטיין אם אפשר - - -

נוגה רובינשטיין: אני רוצה להבין ברמה המהותית - - -

לאה ורון: ביקשו לשמוע מה הציעה חברת הכנסת בנדלר.

אתי בנדלר: שהשר רשאי בכל שנה להודיע שבשנה החולפת הטלוויזיה הלימודית לא עמדה בחובות שידור 51% לפחות או שיעור אחר שהוא יקבע מסוג השידורים שנאמר שם, ואז ייאסר על הגוף המפעיל להפיץ אותן.

כרמל שאמה-הכהן: היום הוא צריך לבקש שימשיכו לשדר אותם.

כרמל שאמה-הכהן: היא רוצה הסדר הפוך.

אתי בנדלר: שהוא ימשיך לבדוק, אבל אם הוא ייווכח שהם לא עומדים, אז הוא ישלח הודעה.

נוגה רובינשטיין: יש לי שאלה לגברת בנדלר: האם ברמה המהותית יש הבדל?

נוגה רובינשטיין: האם השר לא יהיה מחויב ברמה המנהלית לבדוק את זה מידי שנה.

נוגה רובינשטיין: זה אותו דבר.

נוגה רובינשטיין: האם ברמה המהותית יש הבדל מבחינת מחויבות השר?

נוגה רובינשטיין: האם לשר בכל מקרה לא תהיה מחויבות מידי שנה לבצע את אותה בדיקה?

נוגה רובינשטיין: האם זאת לא חובתו מכוח אותו סעיף?

אתי בנדלר: לא ואני אסביר: לדעתי, אם השר הוא הרגולטור של הטלוויזיה הלימודית ראוי ונכון שהוא יפעיל פיקוח שוטף על קיום מחויבויות ככל שיש.

אתי בנדלר: זאת עמדתי לגבי כל הרשויות הרגולטוריות ועמדתי בנושא הזאת ידועה.

אתי בנדלר: השאלה היא רק בפרקטיקה, מה תוצאות הפיקוח?

אתי בנדלר: האם צריכה להיות הודעה פוזיטיבית מידי שנה כדי שחס וחלילה אם איזה פקיד שכח להכין את ההודעה לשר והשר לא חתם על המכתב לגורם המפעיל, יפסיקו להפיץ אותם, או להיפך, השר מקיים את הפיקוח.

אתי בנדלר: יש להניח ולקוות שהטלוויזיה הלימודית אכן תמלא את המחויבויות החוקיות המושתות עליה.

אתי בנדלר: אם השר ייווכח שהיא לא עמדה אז הוא יפסיק.

נוגה רובינשטיין: האם ברמה המהותית לשר יש מחויבות לבדוק אחת לשנה ואם הוא מוצא שהיא לא עמדה, האם יש לו מחויבות להודיע?

יואל חסון: בטח.

נוגה רובינשטיין: אז אין הבדל.

יואל חסון: את רוצה שכל שנה ייצא אישור.

יואל חסון: אנחנו מציעים שהבדיקה מתקיימת בכל מצב רק שהם לא מחכים באופן קבוע לפקס כל שנה.

יואל חסון: אם אחרי השר רואה אחרי 3 שנים שקורה משהו - - -

נוגה רובינשטיין: השר ממילא מחויב מידי שנה לבצע את הבדיקה, נכון?

נוגה רובינשטיין: אם הוא מוצא שהם לא עמדו, הוא מחויב לשלוח מכתב.

נוגה רובינשטיין: זאת אותה חרב.

ישראל חסון: גברת רובינשטיין, מאחר ואנחנו מכירים אותך מספיק בוועדה הזאת, את מבינה מה מדאיג אותנו.

נוגה רובינשטיין: אני מבינה אבל ברמה המהותית אין הבדל.

ישראל חסון: את מבינה מה מדאיג אותנו?

נוגה רובינשטיין: כן.

ישראל חסון: עכשיו אני רוצה לשמוע דווקא ממך את ההצעה שנותנת מענה לדאגה שלנו.

ישראל חסון: ממה אני מוטרד?

ישראל חסון: אני לא יודעת להגדיר מה זה חינוכי.

ישראל חסון: אנחנו חיים בסאגה הזאת של מה זאת סוגה עילית ומה לא.

ישראל חסון: אין הגדרה של מה זה חינוכי.

נוגה רובינשטיין: בשביל לקבוע מה תוכן התקנות, בשביל זה יש את אישור הוועדה.

כרמל שאמה-הכהן: חבר הכנסת חסון, אנחנו עושים פסק זמן בסעיף הזה.

קריאה: יש רגולטורים לתוכן.

כרמל שאמה-הכהן: כל מי שהסעיף הזה מעניין אותו יכול לגבש הצעות חלופיות ואנחנו נחזור אליו בהמשך הדיון.

כרמל שאמה-הכהן: אני עובר לבקשה של חברת הכנסת נינו אבסדזה שעניינה דחיית החובות של הערוצים המסחריים.

כרמל שאמה-הכהן: מדובר בסכום של קרוב ל-92 מיליוני שקלים.

כרמל שאמה-הכהן: אני רוצה לומר כמה דברים ברורים בעניין.

כרמל שאמה-הכהן: ועדת הכלכלה לא נדרשת היום להצביע על סגירת ערוץ 10, כפי שמישהו מנסה לצייר זאת.

כרמל שאמה-הכהן: אין סעיף שמדבר על שלילת הרישיון ולא על שלילת האפשרות לקבל רישיון.

כרמל שאמה-הכהן: יש בקשה אחת שאומרת: האם לדחות חובות.

כרמל שאמה-הכהן: יש כאלה שמפרשים את זה ואומרים שהמשמעות של אי היענות לבקשה תהיה שלערוץ 10 לא תהיה תוחלת או אופק והמשך פעילות ושידור ואולי חלילה הערוץ יפסיק לשדר ואזרחי ישראל יחזרו לחוות חוויה טלוויזיונית של ערוץ מסחרי בודד.

כרמל שאמה-הכהן: בכל מקרה, צריך לזכור גם מי עומד מאחורי ערוץ 10.

כרמל שאמה-הכהן: בעלי המניות של ערוץ 10 אינם פושטי רגל ואינם פושטי יד.

כרמל שאמה-הכהן: מדובר באנשים אמידים מאוד שבאפשרותם להזרים את הכסף ושבאפשרותם למצוא גם שותפים אחרים.

כרמל שאמה-הכהן: את כל הדברים האלה צריך גם לקחת בחשבון.

כרמל שאמה-הכהן: יותר מכך, יש עדיין חודשיים עד למועד תשלום החובות.

כרמל שאמה-הכהן: בחודשיים האלה עוד אפשר למצוא פיתרונות יצירתיים כאלה ואחרים גם מצד הכנסת, גם מצד בעלי המניות בערוץ 10 וגם מצד משקיעים חדשים בערוץ 10.

כרמל שאמה-הכהן: לא צריך לייחס להחלטה שתתקבל פה משמעויות פטאליות ודרמטיות רק כדי להסיט את העניין מהדיון המהותי.

כרמל שאמה-הכהן: בטח ובטח הדברים האחרים שיוחסו לגורמים פוליטיים כביכול.

כרמל שאמה-הכהן: כביכול יש כאן נקמנות אישית, כביכול רוצים את פיטוריהם של עיתונאים שעושים מלאכתם נאמנה.

כרמל שאמה-הכהן: הדברים לא רק רחוקים מכך, הם לא דומים לכך אפילו.

דב חנין: אדוני בדק את העובדות?

כרמל שאמה-הכהן: אדוני בדק את העובדות לפני שהוא שואל אותי אם בדקתי את העובדות?

דב חנין: אני שואל.

דב חנין: אני לא בדקתי, אתה אומר את זה בצורה כל-כך חד משמעית אז אני שואל.

יצחק וקנין: ידידי היקר.

יצחק וקנין: אני בין הוותיקים בשולחן הזה ובוועדת הכלכלה.

יצחק וקנין: את הקמתו של ערוץ 10 אני זוכר.

יצחק וקנין: כמה פעמים עזרנו לערוץ 10?

יצחק וקנין: להגיד לנו את זה עכשיו פה, זה הדבר הגרוע ביותר.

יצחק וקנין: לאורך כל הדרך, כל פעם שערוץ 10 בא לשולחן הזה הוא קיבל את כל הסיוע למרות כל ההתנגדויות של כל הגורמים מסביב.

כרמל שאמה-הכהן: כולל חקיקה פרטית שאני יחד עם נחמן שי הובלנו.

קריאה: מה השתנה?

יצחק וקנין: לה קרה כלום, אבל לטעון טענה חלילה וחס שיש פה איזו כוונה?

דב חנין: לא, הוא שולל את הטענה הזאת בצורה כל-כך נחרצת - - -

כרמל שאמה-הכהן: חבר הכנסת חנין, אתה לא ברשות דיבור.

כרמל שאמה-הכהן: הבנתי שחשדת בי שלא בדקתי את העובדות.

דב חנין: אני רק שואל.

כרמל שאמה-הכהן: הבנתי.

כרמל שאמה-הכהן: תקבל רשות דיבור ותשאל את השאלות.

כרמל שאמה-הכהן: אני חושב שכל האמירות, לרבות האמירות היום הבוקר של בכירי ערוץ 10 בהווה ובעבר, שהקואליציה ומפלגות הימין רודפות את ערוץ 10 או מתנכלות לערוץ 10 זאת דמגוגיה זולה.

כרמל שאמה-הכהן: באותה מידה אני חושב שיש כאלה ממפלגות הימין שאומרים או יכולים לומר שערוץ 10 רודף את הימין.

כרמל שאמה-הכהן: אלו דברים לא ענייניים שלא תורמים לאינטרס של ערוץ 10 בעניין.

כרמל שאמה-הכהן: החכמה פשוט לא נמצאת באמירות האלה.

כרמל שאמה-הכהן: לא החכמה העניינית וגם לא החכמה שמשרתת את המטרה.

כרמל שאמה-הכהן: לכן צריך לדחות את האמירות האלה על הסף.

כרמל שאמה-הכהן: חברת הכנסת נינו אבסדזה, רשות הדיבור שלך.

נינו אבסדזה: תודה רבה אדוני היושב ראש.

נינו אבסדזה: האמת היא שבקשה שלי לדחיית תשלומים של ערוץ 10 היא אכן - - -

כרמל שאמה-הכהן: הבקשה שלך היא לדחות ספציפית לערוץ 10?

נינו אבסדזה: לא ספציפית, לכל הערוצים המסחריים.

נינו אבסדזה: זה פשוט מוכר בציבור כבקשה לגבי ערוץ 10 אבל זה בהחלט של כל הערוצים המסחריים.

נינו אבסדזה: זאת היתה אמורה להיות בקשה טכנית לגמרי שכרוכה במעבר מזיכיונות לרישיונות למערך שאנחנו עושים את זה בעוד שנה.

נינו אבסדזה: הייתי בטוחה שמבחינה טכנית זה ראוי ומתבקש וזה יכול להיות אפילו טכני.

נינו אבסדזה: הייתי שמחה אם לדיון הזה היה אופי טכני לגמרי כי זה דבר שמתבקש.

נינו אבסדזה: לצערי הרב, אדוני היושב ראש, והזכרת בעצמך שיש פה התעניינות גדולה.

נינו אבסדזה: אגב, אני מאוד מצטרפת לשאלה ששאל חבר הכנסת דב חנין, האם אתה אישית בדקת שכל הטענות שאנחנו שומעים במהלך הימים האחרונים לגבי הרדיפה הפוליטית אחר ערוץ 10, האם הן לא מבוססות על דבר?

כרמל שאמה-הכהן: על איזו שאלה?

נינו אבסדזה: על השאלה של דב חנין אם בדקת אישית את כל הטענות?

כרמל שאמה-הכהן: האם ביקשו את ראשיהם של עיתונאים מסוימים?

נינו אבסדזה: האם בדקת שלא ביקשו, למשל, שרביב דרוקר יצא לחופשה ללא תשלום?

נינו אבסדזה: אדוני היושב ראש, הייתי שמחה אם זאת היתה בקשה טכנית.

כרמל שאמה-הכהן: את יכולה לא לחשוד בי ואפילו לא להתחיל לחשוד בי כי כבר אתמול אמרתי באופן ברור, מייד לאחר שקראתי את הכותרת בעיתון "הארץ", שאם מעמדו של רביב דרוקר, חלילה יפוטר או מעמדו ייפגע, לרבות חופשה ללא תשלום או נזיפה כזאת או אחרת - אני בכלל הבהרתי שלא אעלה את הבקשה שלך לדיון כדי שלא יחשבו שאפשר לרקום דיל מסריח כזה.

כרמל שאמה-הכהן: בטח בי אי-אפשר לחשוד שאני שותף לעניין.

עמיר פרץ: זה לא בך, זה באחרים.

נינו אבסדזה: אני חלילה לא חושדת בך, אתה לא הבנת.

כרמל שאמה-הכהן: אני אומר שאם אני לא שמעתי על זה, לא ברמת השמועה ולא ברמת התכנון, אז כנראה שזאת מניפולציה תקשורתית של בעל אינטרס.

עמיר פרץ: האם עשית את הפעולה המתבקשת - - -

נינו אבסדזה: עד כאן אדוני היושב ראש.

נינו אבסדזה: בך אף אחד לא חושד אבל אנחנו יודעים שהיום בבוקר גייסתם את הקואליציה כדי להפיל את הצעת החוק הזאת.

נינו אבסדזה: אין מה לעשות, אדוני היושב ראש.

נינו אבסדזה: אני מאמינה שאתה אישית אולי לא היית רוצה בזה אבל יש כאן – ברגעים אלה יוצא מסר לציבור שיש כאן אכן רדיפה פוליטית על ערוץ התקשורת.

נינו אבסדזה: אגב, אני לא רואה פה מלחמה נגד ערוץ כזה או אחר, אני רואה כאן מלחמה על חופש הביטוי.

נינו אבסדזה: יש בעיה.

נינו אבסדזה: אומרים לנו לציבור במדינת ישראל, אומרים לתקשורת: אם לא תסתמו את הפה, אם לא תתנהגו כפי שהממשלה היתה רוצה שתתנהגו, הגורל שלכם יהיה או כמו הגורל של ערוץ 10, שהוא באמת יהיה בבעיה, או כמו הגורל של עיתון "ישראל היום".

נינו אבסדזה: אגב, אני לא יודעת מה משניהם יותר גרוע, שחלילה יסגרו את הערוץ או להיות "יס מן" של הממשלה בצורה בלתי נסבלת.

נינו אבסדזה: נאמרה כאן המילה "קומוניסטים".

נינו אבסדזה: זה הרבה יותר גרוע, זה של קומיסרים.

נינו אבסדזה: כל מקום איפה שאתם לא בטוחים שאתם יכולים להכריח ולשים את המשטר הקומיסארי שלכם, שם צריך לעשות קשיים.

נינו אבסדזה: הבקשה היא טכנית.

נינו אבסדזה: אני לא מבקשת שום דבר כזה שלא קרה בשום מקום אחר.

נינו אבסדזה: המדינה לא מפסידה גרוש.

נינו אבסדזה: מדובר בדחיית תשלומים שכל בעל עסק קטן מבקש את זה מהבנק ומקבל.

כרמל שאמה-הכהן: אני רוצה להבהיר.

כרמל שאמה-הכהן: מאחר והסעיף הזה לא נכלל בהצעת החוק הממשלתית ואין לנו עמדה של ועדת שרים לחקיקה - נמצא הכאן נציג האוצר?

כרמל שאמה-הכהן: עמדתכם ביחס לעניין בצורה ברורה ושאינה משתמעת לשתי פנים.

עמיר פרץ: אפשר לקבל נתונים:

כרמל שאמה-הכהן: קודם כל האוצר.

עופר מרגלית: ההחלטה על דחיית התשלומים האמורים נתקבלה נוכח חוסר ודאות שהיה קיים בנוגע לעצם אפשרות למעבר ממשטר זיכיונות למשטר רישיונות נוכח מספר שיקולים נוספים שעמדו בפני משרדי הממשלה בעת ההיא.

עופר מרגלית: לאור העובדה שבעת הזאת קיימת ודאות לכך שאכן יתבצע מעבר למשטר רישיונות, אנו מתנגדים לבקשה.

יואל חסון: ממתי זה נולד?

יואל חסון: ממתי העמדה הזאת נולדה?

כרמל שאמה-הכהן: עמיר פרץ, בבקשה.

אופיר אקוניס: מה גובה החוב?

כרמל שאמה-הכהן: 92 מיליון שקלים לכולם.

עמיר פרץ: אני בהחלט חושב שאנחנו נקלעים למצב פשוט בלתי אפשרי.

עמיר פרץ: אני חושב שמי שעניין הדמוקרטיה וחופש הביטוי והגנה על יכולת כלי התקשורת לעשות מלאכתם חשוב לו - גם אם יסתבר שבעוד תקופה מסוימת שלא היו דברים בגו ובאמת משרד ראש הממשלה לא העביר מסרים – אף על פי, אדוני היושב ראש, שאתה אומר באופן נחרץ שאתה יודע, הייתי חושב שאנחנו כחברי הוועדה שלך היינו שמחים מאוד אם היית מרים טלפון ובודק במשרד ראש הממשלה.

כרמל שאמה-הכהן: בדקתי.

כרמל שאמה-הכהן: יתכן ואפילו תוגש תביעה בלשון הרע בעניין.

עמיר פרץ: תשובתך נאמנה עלי.

עמיר פרץ: אדוני היו"ר, אני מודה לך על שאתה מביא את הנושא להכרעה.

עמיר פרץ: דבריך נאמנים עלי שאכן עשית את בדיקתך ואת חובתך.

עמיר פרץ: אני מקווה שהתשובה שקיבלת הן גם תשובות נאמנות.

עמיר פרץ: זאת התשובה שקיבלת ואני שמח על כך.

עמיר פרץ: יחד עם זאת, נוצרה אווירה ציבורית.

עמיר פרץ: האווירה הציבורית היא חלק משיח ציבורי שקובע בסוף מה זה חופש הדיבור, מה זה חופש העיתונות, מה זה היכולת לקיים חיים דמוקרטיים.

עמיר פרץ: מרגע שנקלענו למצב, אנחנו צריכים קודם כל לקבל החלטה שאנחנו מאפשרים פרק זמן נוסף לערוץ 10 לבוא ולהתמודד עם המחויבויות שלו.

עמיר פרץ: אני לא חושב שיש סיבה כלשהי שאנחנו נקבל את האמירה שמשרד האוצר מציג כאן.

עמיר פרץ: אני חושב שאנחנו נמצאים בתקופה שבה לכלי התקשורת יש תפקיד עצום.

עמיר פרץ: ראינו מה היתה המשמעות של כלי התקשורת בשינוי פניה של מדינת ישראל תוך יצירת שיח ציבורי חברתי שכולם אחר-כך הסכימו עליו.

עמיר פרץ: אי-אפשר לבוא ולהתעלם מתהליכים כאלה.

עמיר פרץ: אני חושב שאין טעם שנתחיל להיכנס לדיונים, איזה סוג של פריסה, מה תהיה הפריסה וכו'.

עמיר פרץ: אני חושב שאנחנו צריכים לקבל החלטה שבה אנחנו פונים לאוצר ומבקשים להגיע להסדר שדוחה את התשלום לפחות בשנה ואז להיכנס לאיזה תהליך של הסדר העניין כדי שפעם אחת ולתמיד יבוא הנושא לפיתרונות.

עמיר פרץ: שלא תהיה חרב מתהפכת על ראשיהם של הערוצים ושל כלי תקשורת אחרים.

כרמל שאמה-הכהן: חבר הכנסת נחמן שי, בבקשה.

נחמן שי: האמת היא שהנושא הזה לא היה חלק מהחוק הזה והוא נכנס פנימה במקום שהוא נכנס.

נחמן שי: לדעתי טוב שהוא הגיע לכאן כי הוא גם דחוף, גם דוחק והוא גם באינטרס של כולנו בחדר הזה.

נחמן שי: כרמל, הזכרת שאתה ואני הלכנו ביחד בשעתו ואחר-כך הממשלה בלעה לנו את היוזמה לתוך החוק שלה, אבל אנחנו לא מתנערים מהאחריות שלנו ופעלנו מאינטרס דומה.

נחמן שי: שנינו רצינו להבטיח לא רק את קיומו של ערוץ 10 כמו שהוא, אלא את קיומה של מפת תקשורת מגוונת במדינת ישראל שהציבור ייצא ממנה נשכר ושהיא תעשיר את עולמנו, התרבותי, הפוליטי והציבורי.

נחמן שי: זה נכון היה לפי כל קנה מידה.

נחמן שי: מסתבר שקשה מאוד לשרוד היום כלכלית במדינת ישראל.

נחמן שי: עמיר, זה מתקשר לדברים שאתה אמרת.

נחמן שי: כתוצאה מהגל הציבורי הזה, הצטמצמה עוגת הפרסום בטלוויזיה.

נחמן שי: אני לא יודע למה.

נחמן שי: יש כאלה שאומרים שזה נעשה כעונש לתקשורת על דברים מסוימים שהיא עשתה ואמרה בתקופת המחאה הציבורית.

נחמן שי: צריך לבדוק את זה.

נחמן שי: אני לא עומד מאחורי רק שמעתי ואני רוצה שהדבר הזה יהיה מונח בחדר הזה.

נחמן שי: מעבר לכך, ברור שחל צמצום מהותי בהיקף הפרסום בטלוויזיה המסחרית במדינת ישראל החל מהקיץ הזה.

נחמן שי: לכן אנחנו צריכים להעמיד לדיון היום את השאלה: איזו תקשורת אנחנו רוצים במדינת ישראל?

נחמן שי: לכן אסור לאפשר לערוץ 10 להיסגר היום.

נחמן שי: לדעתי, עומדת מאחורי ההחלטה הזאת מגמה פוליטית מסוכנת לסגור את ערוץ 10.

נחמן שי: יצא חוזה על ערוץ 10, מישהו סימן אותו, מיקד אותו ואמר: האנשים האלה לא ימשיכו לשדר במדינת ישראל.

נחמן שי: לזה אף אחד מאיתנו לא יכול להסכים כולל אתה.

נחמן שי: אסור לנו באיסור מוחלט להניח למישהו להתעלל בתקשורת בדרך שהוא מתעלל.

כרמל שאמה-הכהן: הנה הרמת להנחתה למישהו ממפלגות הימין שיגיד שהתקשורת הוציאה חוזה על הימין.

כרמל שאמה-הכהן: אני מציע לא להשתמש בביטוים כאלה.

נחמן שי: לא נכון.

כרמל שאמה-הכהן: חבר הכנסת יואל חסון, בבקשה.

יואל חסון: תודה אדוני היושב ראש.

יואל חסון: קודם כל, אני רוצה להתחיל ולומר שהסיפור של היום והישיבה של היום היא לקח גדול מאוד לכל אמצעי השידור במדינת ישראל שכדאי מאוד שהם יעמדו בהתחייבויות שלהם כדי לא לעמוד בסיטואציה הזאת.

יואל חסון: זאת עצה טובה בחינם.

יואל חסון: תעמדו בהתחייבויות שלכם כי אחרת תהיו בני ערובה של צד כזה או אחר.

יואל חסון: זאת הפגיעה האמיתית, בעיניי, בחופש השידור והיצירה וכל הדברים האחרים שאתם רוצים לייצג ומאמינים בהם.

יואל חסון: קודם כל, זאת עצה טובה.

יואל חסון: יחד עם זאת, אני רוצה לומר לך, אדוני היושב ראש ולהתייחס לפתיחה שלך.

יואל חסון: חשבנו שמדובר בבעיה עניינית שצריך להתמודד איתה, שלא ייווצר איזה חסר בשידור בישראל בגלל אי תשלום התחייבויות.

יואל חסון: אבל אתה אומר שיש פה כל מיני שמועות.

יואל חסון: אדוני, מי העלה את זה בכלל?

יואל חסון: איך זה הגיע?

יואל חסון: זה נולד מהצד שלכם.

כרמל שאמה-הכהן: אתה בטוח?

יואל חסון: אני בטוח במאה אחוז.

כרמל שאמה-הכהן: טיעון לוגי יש בדברים האלה.

יואל חסון: אדוני, אפשר לומר עלי הרבה דברים אבל נאיבי אני לא.

יואל חסון: אני אומר לך שאתם בתחילת הדרך, השמועות, הרעשים, הרחשים, מאיפה הם הגיעו?

יואל חסון: הם הגיעו מחברי כנסת, מכל מיני אנשים בסביבת הליכוד, ראש הממשלה, ישראל ביתנו, שהתחילו לדבר על טלפונים, על כל מיני שיחות עם כל מיני נציגים ומייצגים, של אנשים כאלה ואחרים.

יואל חסון: מקורבים של ראש הממשלה, מקורבים אליו בצורה כזאת, מקורבים אליו בצורה אחרת.

יואל חסון: הספין הראשון שדיבר על כל מיני בעלי תפקידים שצריך להזיז אותם – אנחנו אמרנו את זה?

יואל חסון: זה לא בא מאיתנו בכלל, זה בא מהצד הזה.

כרמל שאמה-הכהן: בעיתון היה כתוב שגורמים מערוץ 10 אמרו.

יואל חסון: אני רוצה לעדכן אותך ואת חברי הוועדה.

יואל חסון: אתמול בבוקר פניתי בכתב למבקר המדינה בצורה רשמית והעליתי בפניו את כל השאלות והתהיות שעולות בכל ההתנהלות שקשורה לתהליך הזה שמול ערוץ 10.

יואל חסון: בנוסף, שוחחתי איתו אתמול בערב שיחה מאוד ארוכה.

יואל חסון: מבקר המדינה, אני מעריך שיתייחס לסוגיה הזאת בימים הקרובים.

יואל חסון: יש דבר אחד ברור שמבקר המדינה הוא הכלי היחיד שיכול לבדוק: האם באמת ברקע הזה של לתת או לא לתת לערוץ 10 את הדחייה הזאת, האם נכנסו שיקולים שהם לא שיקולים ענייניים?

יואל חסון: לדוגמה, שיחות טלפון עם חברי כנסת על ידי כל מיני אנשים שמייצגים אנשים, כמו ראש הממשלה, מסביבתו וכיוצא באלו.

יואל חסון: על פקידי מדינה ששינו את עמדתם ממש ביומיים האחרונים.

יואל חסון: לדוגמה, עמדת האוצר.

כרמל שאמה-הכהן: למה, שמעת מהם עמדה הפוכה?

יואל חסון: אני שמעת את עמדת האוצר, כולל מבכירים באוצר וכלל בניירות שיצאו מהאוצר, כולל שיחות פורמאליות שהיו עם פקידי האוצר לאורך כל החודשים האחרונים.

יואל חסון: היתה מגמה אחרת של האוצר של רצון כן לתת לערוץ 10 את הדחייה הזאת.

יואל חסון: אני אומר לכולם: היום זה ערוץ 10 ומי שישתוק היום על ערוץ 10 לא יוכל אחר-כך להתעלם כשיבואו לערוצים אחרים באותה שיטה.

יואל חסון: יש כאן מגמה ברורה להשתלט על עולם התקשורת.

יואל חסון: יש כאן מגמה ברורה לאיים.

יואל חסון: לשלוח מסר שמי שלא מנגן בתזמורת של השלטון הנוכחי דינו יהיה להיסגר בכל דרך אפשרית.

יואל חסון: אני אומר לך, אני מזהיר את כל מי שמעורב בזה, גם מי שהוא עובד מדינה, גם מי שהוא נבחר וגם את הפקידות: הדברים שנעשו בשבועות האחרונים וייעשו גם בהמשך, יגיעו לבדיקה של מבקר המדינה ואנשים שם יצטרכו לומר את האמת ולא יוכלו להסתתר.

יואל חסון: בוועדה פה אפשר לומר מה שרוצים אבל אין לי ספק שמבקר המדינה ייכנס לסוגיה הזאת ויחקור ויבדוק באמת האם לצערי יש פה ניסיון להשתלט ולשנות את עולם התקשורת מסיבות ומעניינים פוליטיים.

יואל חסון: תודה.

כרמל שאמה-הכהן: תודה לחבר הכנסת חסון.

כרמל שאמה-הכהן: חבר הכנסת דב חנין, בבקשה.

כרמל שאמה-הכהן: לרשותך 2 דקות.

דב חנין: אני האחרון בחדר הזה שאפשר לומר עליו שהוא דואג לאינטרסים של בעלי ערוץ 10.

דב חנין: אני ממש לא דואג לאינטרסים האלה.

רוברט אילטוב: הוא הקומוניסט האמיתי.

דב חנין: זאת מחמאה.

דב חנין: אני כן דואג לאינטרסים של הציבור.

דב חנין: מדברים על סכנות של ריכוזיות?

דב חנין: הריכוזיות שיש לנו כבר היום בתחום התקשורת היא מסוכנת, מדאיגה.

דב חנין: בתחום הטלוויזיה יש מעט מידי ערוצים, בתחום התקשורת המודפסת יש לנו מעט מידי עיתונים, מעט מידי אופציות פתוחות לתקשורת לציבור הישראלי.

דב חנין: לכן, השאלה היחידה הנכונה שעומדת היום בפני הוועדה הזאת היא השאלה של איזון בין שתי בעיות.

דב חנין: אני לא נהנה כל-כך להחליט על דחייה בתשלומים שבעלי ערוץ 10 צריכים לשלם לרשות השנייה.

דב חנין: השאלה: האם זה נזק יותר גדול מאשר פוטנציאל הסגירה של הערוץ הזה?

דב חנין: אני חושב שהתשובה היא חד משמעית.

דב חנין: הסכנה שערוץ 10 ייסגר היא סכנה ברורה ומיידית למערכת של פלורליזם בתקשורת הישראלית.

דב חנין: זה צריך להדאיג אותנו וזה המבחן שלפיו כל אחד ואחת מאיתנו צריכים להחליט לפיו היום.

כרמל שאמה-הכהן: חבר הכנסת ישראל חסון, בבקשה.

ישראל חסון: דב אני רוצה להפנות את השאלה אליך ואל חבריי היושבים פה.

ישראל חסון: אני יושב לפחות בפעם החמישית בסאגה החוזרת הזאת.

ישראל חסון: בוא נקבל החלטה שלחדר הזה אין חשיבות, אין שום משמעות ציבורית, אין לו שום משמעות בתהליך הבקרה והפיקוח על ההחלטות שלו.

ישראל חסון: כל פעם אנחנו מסתתרים מאחורי טיעון אחר.

ישראל חסון: אני אומר לך, אני אהיה שמח שמבקר המדינה יבדוק את זה ואני מאוד מקווה שהוא יגיע לחקר האמת.

ישראל חסון: אני לא יודע מהי האמת.

ישראל חסון: בשונה מאחרים אני לא יודע מה האמת.

ישראל חסון: אני רק יודע דבר אחד, שאני פה בשולחן הזה, חברי וקנין, הגברת לאה ורון והגברת בנדלר, כי אחרים אני לא בטוח שהיו פה בקדנציה הקודמת, נדרשים לסוגיה הזאת חדשות לבקרים.

ישראל חסון: מה המסר?

ישראל חסון: בואו נפסיק עם זה.

ישראל חסון: אני לא מוכן להמשיך להתבזות תחת חסינות מעושה של חופש הביטוי, פלורליזם ו"בטיח אל עספר".

דב חנין: מה תהיה התוצאה?

ישראל חסון: אני אומר לך, תחליט שאתה לא משית עליהם את המחויבות.

ישראל חסון: לפני דקה דיברנו על החינוכית, על ה-51%.

ישראל חסון: מחר הוא לא יעמוד בזה.

ישראל חסון: מה אנחנו פה מייצרים בתהליך הזה?

ישראל חסון: מה אנחנו מייצרים?

דב חנין: אתה צדקת בשאלה הקודמת.

כרמל שאמה-הכהן: מחר יבואו בעלי זיכיונות אחרים של חברות הסלולאר ולא ירצו לשלם תמלוגים.

דב חנין: סלולאר זה לא אותו מישור של תקשורת.

דב חנין: אנחנו נתנו בוועדה הזאת הקלות בנושא של אנטנות סלולאריות למתחרים החדשים כדי לאפשר להם תחרות.

דב חנין: זאת עובדה לא נעימה אבל זאת עובדה.

אופיר אקוניס: אתה יודע איך פתחנו את השוק לתחרות?

אופיר אקוניס: על מה אתה מדבר?

דב חנין: אתם פתחתם?

דב חנין: ממה אתה לחוץ חבר הכנסת אקוניס?

דב חנין: למה אתה בלחץ?

אופיר אקוניס: אתה קומוניסט שלא יודע על מה אתה מדבר, תפסיק כבר.

שלי יחימוביץ': אופיר, בתור בת של קומוניסט אני תובעת את עלבונם של הקומוניסטים.

שלי יחימוביץ': קומוניסט זה קללה?

שלי יחימוביץ': באמת.

אופיר אקוניס: המילה קומוניסט לא נאמרה כקללה.

אופיר אקוניס: בשלושים שניות אני תובע את עלבונה של ועדת הכלכלה והצוות המקצועי.

אופיר אקוניס: ישבנו פה שעות על גבי שעות כדי לפתוח את שוק הסלולאר לתחרות אז אל תשמיץ פה עם השטויות שלך.

דב חנין: לא מתאים לך.

נינו אבסדזה: הוא רוצה לחסל את התחרות - - -

כרמל שאמה-הכהן: לא צריך לפשפש כל-כך הרבה אחורה.

דב חנין: חבר הכנסת אקוניס דיבר על צפון קוריאה בדיונים קודמים.

כרמל שאמה-הכהן: נא להוציא את חבר הכנסת דב חנין.

אופיר אקוניס: קח את הפרוטוקול ותראה אם צדקתי או לא.

כרמל שאמה-הכהן: חבר הכנסת אקוניס, אני קורא לך פעם ראשונה.

כרמל שאמה-הכהן: חברים, לא צריך יותר מידי לפשפש לאחור.

ניצן הורוביץ: מה הוא אמר שאתה מוציא אותו?

ניצן הורוביץ: על מה אתה מוציא אותו?

כרמל שאמה-הכהן: הוא לא נענה לסדר.

ניצן הורוביץ: מה הוא אמר?

כרמל שאמה-הכהן: חבר הכנסת ניצן הורוביץ פעם שנייה.

ניצן הורוביץ: ההוא גידף אותו והוא נשאר.

כרמל שאמה-הכהן: הוא היה בזכות דיבור.

אופיר אקוניס: לא גידפתי אותו, זאת תפישת עולם.

כרמל שאמה-הכהן: לא צריך לפשפש יותר מידי לאחור בדיוני ועדת ה כלכלה כדי לראות שרק לפני מספר חודשיים כלי תקשורת אחר, גלי צה"ל, שגם היתה מוסכמה שהממשלה רוצה להצר את צעדיו ושהימין רואה בו אויב העם.

כרמל שאמה-הכהן: המלצת הממשלה לוועדת כלכלה היתה לתת לו אורך נשימה של שנה.

כרמל שאמה-הכהן: ועדת הכלכלה שמעה את כל הטיעונים וקבעה לא חצי שנה אלא שנה וחצי.

כרמל שאמה-הכהן: נתנה לו אפילו יותר אורך נשימה ממה שהממשלה ביקשה.

כרמל שאמה-הכהן: אז לחשוד בוועדת הכלכלה?

כרמל שאמה-הכהן: השיקול פה הוא ענייני.

כרמל שאמה-הכהן: גם לגבי הרפורמה שהוביל חבר הכנסת אקוניס - - -

אופיר אקוניס: ערוץ 10 עצמו זכה פה.

יואל חסון: תם זמנו עכשיו?

כרמל שאמה-הכהן: אם מישהו היה רוצה קומוניזם בתקשורת ושליטה מירבית בתקשורת, לא היה מקדם את הרפורמה של זיכיונות רישיונות.

כרמל שאמה-הכהן: הוא היה משאיר את משטר הזיכיונות ששם לרגולאטור יש יותר שליטה.

כרמל שאמה-הכהן: רבותיי, אין בסיס לטיעון הזה.

עמיר פרץ: ישראל, יכול להיות שאנחנו צריכים לבדוק את מלאכתנו.

עמיר פרץ: השאלה היא לא הסנקציות והאיום.

עמיר פרץ: יכול להיות שבמלאכה שלנו חסר דבר אחד.

עמיר פרץ: היינו צריכים לקבוע מלכתחילה מה מספר הערוצים המינימאלי שמדינת ישראל זקוקה להם.

עמיר פרץ: אז, יכול להיות מצב שלעיתים זכיינים, בגלל התנהלות לא נכונה.

ישראל חסון: זה קומוניסטי.

עמיר פרץ: אמרתי מינימאלי.

עמיר פרץ: זה מבטיח לך מינימום של חופש תחרות.

עמיר פרץ: זה הבדל אחר.

עמיר פרץ: לא דיברתי על מקסימום.

עמיר פרץ: גם הבנקים הולאמו פעם.

עמיר פרץ: איך הם הולאמו?

עמיר פרץ: לא בשיטה שהמדינה שלטה בהם אלא ביצירת גורם שניהל אותם באופן חופשי עם רגולאטור ועם הכול.

עמיר פרץ: אם היינו קובעים כבסיס שמדינת ישראל כמדינה דמוקרטית צריכה קודם כל לקבוע מה המינימום - - -

כרמל שאמה-הכהן: זה נאום, לא משפט אחד.

עמיר פרץ: זה הדיון שאנחנו זקוקים לו.

כרמל שאמה-הכהן: חבר הכנסת ניצן הורוביץ, בבקשה.

ניצן הורוביץ: קודם כל אני צריך להגיד שהייתי בערוץ 10, אני קשור אליו, הייתי קשור אליו אבל לפחות אצלי רואים את זה, מה שאי-אפשר להגיד על הרבה כאן שהם קשורים לערוץ בכל מיני דרכים אבל את זה לא יודעים עליהם.

ניצן הורוביץ: אצלי לפחות רואים ויודעים והכול גלוי ופתוח.

ניצן הורוביץ: כמי שהיה בערוץ הזה במשך.

ניצן הורוביץ: ראיתי עד כמה זה חשוב שיהיה ערוץ שיעמוד בתחרות מול ערוץ 2 ושמדינת ישראל לא תהיה מדינה של ערוץ אחד.

ניצן הורוביץ: ראיתי עד כמה זה חשוב בעבודה היומיומית.

ניצן הורוביץ: לא רק חשוב לערוץ 10 גם חשוב לערוץ 2 וחשוב לציבור.

ניצן הורוביץ: ידידי כרמל שאמה, חשוב להדגיש שזה ערוץ שעובדים בו מאות אנשים באופן ישיר ואלפים קשורים אליו באופן עקיף.

ניצן הורוביץ: אין לנו יותר מידי ערוצים שיש לנו את הפריבילגיה לסגור ערוץ מרכזי כזה, על כל ההשלכות.

ניצן הורוביץ: לא רק מבחינת חופש הביטוי ודעת הקהל אלא פשוט גם מבחינה פרנסה ישירה של אנשים וגם את זה צריך להגיד כאן.

ניצן הורוביץ: הערוץ הזה סובל בזמן האחרון – כרמל, אי-אפשר להכחיש את זה, יש לחץ פוליטי בלתי נסבל מצד לשכת ראש הממשלה ומקורביה.

ניצן הורוביץ: השיא היה בפרשת ההתנצלות שגררה את ההתפטרות של ראשי חברת החדשות של ערוץ 10.

ניצן הורוביץ: זה לא היה דבר של מה בכך.

כרמל שאמה-הכהן: הרשות השנייה בדקה את העניין ואמרה שהכול היה תקין.

ניצן הורוביץ: העבירו אותם "זובור" שחייב את התפטרות מנכ"ל חברת החדשות של ערוץ 10 ולא כתב זוטר.

ניצן הורוביץ: זה היה השיא.

ניצן הורוביץ: עכשיו אתם באים ורושמים כאן שיא נוסף.

ניצן הורוביץ: לו הסיפור הזה היה עומד בפני עצמו, אפשר היה לדון עליו לגופו של עניין אבל זה חלק מהמסע שלכם בכנסת הזאת נגד כל מוקד של ביקורת וחשיבה חופשית.

ניצן הורוביץ: נגד האקדמיה, נגד מערכת המשפט, נגד התקשורת ונגד ארגוני החברה האזרחית.

ניצן הורוביץ: אתם רומסים את הדמוקרטיה, אתם לא יכולים לסבול ביקורת, אתם לא יכולים להתמודד איתה ולכן אתם סותמים פיות.

ניצן הורוביץ: אתם עושים את זה לערוצי תקשורת, אתם עושים את זה לארגונים, אתם עושים את זה לשופטים ולכל מי שמעז להתייצב נגדכם וזה לא יעבור.

כרמל שאמה-הכהן: דווקא לי יש רושם שלשמאל יש קושי להתמודד עם הדבר הכי דמוקרטי.

יואל חסון: אתה מוכיח שזה שמאל וימין.

יואל חסון: גם הגיוס של הקואליציה פה, גם הסגנון, אתם מוכיחים שזה עניין פוליטי נטו, לא ענייני.

אופיר אקוניס: אצל ניצן ודב, כל מי שלא חושב כמוהם הוא פשיסט.

אופיר אקוניס: מה זה?

כרמל שאמה-הכהן: חברת הכנסת יחימוביץ, בבקשה.

שלי יחימוביץ': יש חובות תמלוגים של 2004 עד 2007 שחייבים להידחות אם אנחנו חפצים בחייו של הערוץ הזה.

שלי יחימוביץ': אנחנו חפצים בחייו של ערוץ 10 - -

כרמל שאמה-הכהן: על זה אין ויכוח.

שלי יחימוביץ': - - כי דמוקרטיה ופלורליזם וריבוי דעות וחופש הבעת דעה כרוכים בריבוי ערוצים.

שלי יחימוביץ': ריבוי ערוצים, אבל אני מסכימה עם עמיר, לא יותר מידי ערוצים.

שלי יחימוביץ': אין כאן שוק חופשי פרוע.

ישראל חסון: את שנלחמת בטייקונים - - -

שלי יחימוביץ': יש סידור כזה: אני אומרת את הדעות שלי ואתה אומר את הדעות שלך.

שלי יחימוביץ': יש סידור מוזר שכזה.

שלי יחימוביץ': אגב, העמדה שלי היא מאוד קונסיסטנטית.

שלי יחימוביץ': גם כאשר מפעל במצוקה אני באה ומבקשת.

שלי יחימוביץ': עכשיו אני באה מדיון על תע"ש למשל.

שלי יחימוביץ': גם תע"ש צריכה לקבל סיוע ממשלתי כדי להמשיך ולשרוד כי היא תעשייה חיונית לביטחונה של המדינה ועוד כל מיני סיבות שלא אלאה אתכם.

שלי יחימוביץ': לא מדובר כאן ביחס מיוחד במינו לערוץ 10 אבל כן, ריבוי ערוצי תקשורת, או לפחות שלא יהיה רק ערוץ מסחרי אחד, אנחנו ממש זקוקים לזה והדמוקרטיה זקוקה לזה כנשמת אפה.

שלי יחימוביץ': יש פה סיטואציה כלכלית.

שלי יחימוביץ': בסיטואציה הכלכלית הזאת אני משוכנעת שערוץ 10 חייב להמשיך לחיות.

שלי יחימוביץ': אגב, בסוף הוא ימוזג עם "רשת" כי אנחנו בשוק שאין בו מקום להרבה ערוצי טלוויזיה ואם יהיו יותר מידי ערוצי טלוויזיה מסחרית הם פשוט לא ירוויחו כסף.

שלי יחימוביץ': ערוצי טלוויזיה מסחרית חייבים להרוויח כסף אחרת הם נתונים לחסדים של פילנתרופים.

שלי יחימוביץ': אז, רון לאודר בכלל עושה להם טובה שהוא מחזיק אותם.

שלי יחימוביץ': הוא לא מרוויח כסף, הוא נותן להם נדבות.

שלי יחימוביץ': הדברים צריכים להיאמר.

שלי יחימוביץ': בגלל המצוקה הזאת של ערוץ 10 עטים עליהם כל מיני מנצלי הזדמנות ומשדרים להם מסרים.

שלי יחימוביץ': אמרו לי כך: הם יודעים רק לתת סטירות ולא לטיפות.

שלי יחימוביץ': ממתי עיתונאים צריכים לחלק לטיפול?

שלי יחימוביץ': יש לי חדשות ב שבילכם, נותנים סטירות לשמאל, לימין ולמרכז בלי אבחנה.

שלי יחימוביץ': כך עושה ערוץ שעושה עבודה עיתונאית.

שלי יחימוביץ': אז אני מבקשת, היזהרו לכם.

שלי יחימוביץ': אל תנצלו את הרגע הכלכלי הזה כדי להפעיל לחצים פוליטיים ולאיים על חופש העיתונות של עיתונאים.

שלי יחימוביץ': רביב דרוקר זה השם שחוזר שוב ושוב.

שלי יחימוביץ': תשלחו את רביב דרוקר לחל"ת והכול יהיה בסדר.

עמיר פרץ: עכשיו אני בטוח שהולכת להיות הצבעה חופשית כי זאב אלקין הגיע.

כרמל שאמה-הכהן: חבר הכנסת אלדד, בבקשה.

אריה אלדד: חברים, אני באופוזיציה ואני חי מלמתוח ביקורת על הממשלה ולהגיד כל יום מה אני חושב עליה.

אריה אלדד: אני שמח שיש ערוצי תקשורת שהם רבים, פתוחים והם ביקורתיים לממשלה.

אריה אלדד: אני בוודאי בעד חופש דיבור ובעד ריבוי ערוצים.

אריה אלדד: אבל, אני בעד ריבוי ערוצים שיש בהם הבדלים וגיוון דעות.

אריה אלדד: אם כל הערוצים אומרים אותו דבר, מה אנחנו מרוויחים מהריבוי הזה?

אריה אלדד: אני בעד תחרות בין הערוצים, אני חושב שזה חשוב.

אריה אלדד: אבל כשהתחרות היא בין "לעוף על המיליון" ו"לרוץ אחרי המיליון" אז אין תחרות.

אריה אלדד: אני שונא את הביטוי "אל תירק לבור שאתה שותה ממנו".

אריה אלדד: אני שונא את זה בהיבט: אל תירק לבור כי אתה תלוי בממשלה, אז אל תמתח עליה ביקורת כי אתה חי ממנה.

אריה אלדד: אני שונא את הביטוי אזה.

אריה אלדד: אבל מי שיורק כי חשוב לו לירוק, אז שלא יגלגל עיניים ויתפלא שהטעם של המים דפוק.

עמיר פרץ: הבור זה הציבור, אדוני ולא הממשלה.

עמיר פרץ: עם כל הכבוד, זה לא כסף פרטי של בנימין נתניהו.

אריה אלדד: אם הם יורקים על הציבור והציבור מיוצג פה אז - - - דבר אחד אני רוצה לומר ואני חוזר למשפט הפתיחה שלך.

אריה אלדד: אינני מסוגל להבין בעלי הון, בעלי ערוצים, שיש להם רווח כזה או אחר מהחזקת ערוץ תקשורת, רווח ישיר או רווח משני, שלא מכניסים את היד לכיס ולא מממנים את הפסדי הערוץ.

אריה אלדד: למה הם באים אלינו לבקש כסף?

כרמל שאמה-הכהן: חברת הכנסת יוליה שמאלוב-ברקוביץ, 2 דקות.

כרמל שאמה-הכהן: אחריה רוברט אילטוב והרשימה סגורה.

יוליה שמאלוב-ברקוביץ: אדוני היושב ראש.

יוליה שמאלוב-ברקוביץ: אני רוצה להזכיר ולחזק את דבריו של חבר הכנסת ישראל חסון.

יוליה שמאלוב-ברקוביץ: אני רוצה להזכיר שערוץ 10 הגיע לשולחן הזה כמה וכמה פעמים בקדנציה שלי וכולנו רצינו להציל אותו.

יוליה שמאלוב-ברקוביץ: אני גם רוצה לומר שהספין הזה שערוץ 10 עושה הוא קצת מכוער והוא קצת לא לעניין.

יוליה שמאלוב-ברקוביץ: לבוא ולהטיל את כל המשחק למשחק פוליטי במקום לטפל בבעיה פשוטה ואמיתית שהערוץ הזה לא משלם את חובותיו משנת 2003 עד 2007.

יוליה שמאלוב-ברקוביץ: עם זאת, אני רוצה לומר.

יוליה שמאלוב-ברקוביץ: כתבתי לך מכתב השבוע ובו ביקשתי להתייחס ולעזור לערוץ 10.

יוליה שמאלוב-ברקוביץ: אני חושבת שזאת צריכה להיות הפעם האחרונה שאנחנו מדברים על ערוץ 10, כדי שנוכל, כפי שאמרו כולם, להשאיר את התחרות בשוק התקשורת.

יוליה שמאלוב-ברקוביץ: אני מדברת מדם ליבי על שוק התקשורת.

יוליה שמאלוב-ברקוביץ: אני רוצה לומר, אדוני, שהסיבה שאנחנו צריכים לעזור לערוץ 10 היא כי למדינת ישראל צריכה להיות אחריות כלפי האזרחים שלה.

יוליה שמאלוב-ברקוביץ: בימים שיש לנו ערוץ רשות השידור שמדינת ישראל לא מוכנה לסגור אותו כשהוא מוציא 800 מיליון שקל כל שנה בטענה שאי-אפשר לסגור ערוץ ציבורי, אין שום סיבה לבוא ולסגור את ערוץ 10 בהחלטה שאנחנו נקבל פה היום.

יוליה שמאלוב-ברקוביץ: לכן אני חושב שהגיע הזמן לאחריות מיניסטריאלית במדינת ישראל.

יוליה שמאלוב-ברקוביץ: אין דבר כזה שמדינת ישראל מוציאה מצד אחד מיליוני דולרים על ערוץ שהוא כישלון ענק ולבוא לסגור ערוץ פרטי.

רוברט אילטוב: שמעתי פה הרבה מאוד איומים של חברי האופוזיציה ומתקפה מקיר לקיר בתקשורת עלי במקרה של סגירת ערוץ 10.

רוברט אילטוב: אני רוצה להזכיר לכולם שלא מדובר על סגירת ערוץ 10.

רוברט אילטוב: גם בקדנציה הקודמת וגם בקדנציה הזאת עזרתי ותמכתי כדי שהערוץ הזה ימשיך לפעול.

רוברט אילטוב: אבל צריך לזכור דבר אחד: הערוץ הזה הבטיח לאורך כל הדרך, כל פעם מחדש, שהוא יסדיר את חובותיו.

רוברט אילטוב: בואו נחזור לדיון על החובות של ערוץ 10 שהם חובות לציבור.

רוברט אילטוב: זה אותו ציבור שעמיר פרץ ונינו אביסדזה מייצגים וכל החברים שנמצאים פה.

רוברט אילטוב: הכסף הזה שייך לציבור והכסף הזה צריך לחזור לציבור.

רוברט אילטוב: אנחנו לא צריכים להגן על אלה שמחזיקים במניות.

רוברט אילטוב: הם יכולים להזרים כסף.

רוברט אילטוב: יש כאלה שאומרים 45 מיליון שקלים, יש כאלה שאומרים 92 מיליון.

רוברט אילטוב: לאנשים האלה יש את הכסף והם יכולים להזרים.

רוברט אילטוב: תיראו פלא, ברגע שהכסף יוזרם, לא תהיה רדיפה פוליטית.

כרמל שאמה-הכהן: חבר הכנסת וקנין, בבקשה.

יצחק וקנין: אני חושב שכל הדיון בנושא של ערוץ 10 הוא דיון מכוער.

כרמל שאמה-הכהן: אני מסכים איתך.

יצחק וקנין: זאת ממש בושה וחרפה לנו כחברי כנסת לרדת לרמה הזאת שאנחנו מדברים פה.

יצחק וקנין: מי שיושב פה קרוב ל-16 שנים וראה את הקמת הערוץ, מכיר את כל הדיונים, את כל ההחלטות.

יצחק וקנין: תבדקו איך הצבענו בכל ההחלטות.

יצחק וקנין: לבוא ולהגיד שיש היום פה איזו קואליציה שמתנגדת, מצביעה נגד בגלל שיקולים כאלה ואחרים?

יצחק וקנין: מה מונח על השולחן היום?

יצחק וקנין: ערוץ 10 מונח על השולחן היום?

יצחק וקנין: על מה אתם מדברים?

יצחק וקנין: כל אחד זורק מבקר המדינה?

יצחק וקנין: כל אחד רוצה איזה ספין פה?

יצחק וקנין: או שאנחנו חברי כנסת רציניים או לא.

יצחק וקנין: אני אומר לכם חברי הכנסת חסון ופרץ ולכולכם: זאת בושה וחרפה איך שאתם מנהלים את הדיון הזה כיוון שלא מונח על השולחן הנושא של ערוץ 10.

יצחק וקנין: אתם יודעים מה?

יצחק וקנין: כל מפעל שיבוא לפה היום יתנהג באותה צורה.

יצחק וקנין: איזה מפעל קיבל הארכה ועוד הארכה ועוד הארכה?

יואל חסון: מה ביקשו?

יואל חסון: דחייה?

כרמל שאמה-הכהן: אל תפריע לו.

יצחק וקנין: תראה לי עוד מפעל אחד במדינת ישראל.

כרמל שאמה-הכהן: תלמדו גם לשמוע דברים שלא מוצאים חן בעיניכם.

יצחק וקנין: זאת בושה וחרפה.

יצחק וקנין: אני יושב פה, אני בקואליציה ואותי מאשימים.

יצחק וקנין: אותי לא מראיינים בכלל, אני לא שייך לכל הברנז'ה הזאת.

יצחק וקנין: רבותיי או שאנחנו רציניים או שלא.

יצחק וקנין: אולי נאמר שגם לנציג האוצר יש משהו שגם הוא מערבב אותי.

יצחק וקנין: כולם מערבבים פה אולי.

כרמל שאמה-הכהן: חבר הכנסת אייכלר, בבקשה.

ישראל אייכלר: למען הגילוי הנאות אני חייב לומר משהו שכבר אמרתי אתמול בוועדה.

ישראל אייכלר: כמעט 14 שנה הייתי קשור ל"רדיו כל חי" שהוא גם משלם תמלוגים לרשות השנייה.

ישראל אייכלר: תמיד התקוממתי על עצם החובה של האזרח לשלם תמלוגים למדינה על הזכות לדבר.

ישראל אייכלר: עוד כשהייתי פה בכנסת ב-2003 פניתי אז לאהוד אולמרט שר התקשורת והוא הבטיח לי שלא יהיה כדבר הזה.

ישראל אייכלר: אנחנו, כמיעוט חרדי שמותקף על כך הרבה בריכוזיות של התקשורת, רוצה כמה שיותר ערוצים, כמה שיותר תקשורת כדי שלא נהיה תלויים בקומוניסטים או בפשיסטים.

ישראל אייכלר: פתאום אני שומע שדווקא הממשלה הימנית היא זאת ששולטת בתקשורת.

ישראל אייכלר: אני יודע כבר 30 שנה שהשמאל הקיצוני שולט בתקשורת.

ישראל אייכלר: אני רוצה לומר ש-20 מיליון שקלים הפסיד רדיו "כל חי" במשך 14 שנה.

ישראל אייכלר: בכה ושילם, בכה ושילם, בכה ושילם.

ישראל אייכלר: לא יעלה על הדעת שאני אבוא לוועדת הכלכלה ואומר: תעשו משהו בשביל "כל חי", 20 מיליון שקלים.

יואל חסון: אולי היינו עוזרים.

ישראל אייכלר: תמלוגים?

ישראל אייכלר: בעיקרון צריך לבטל את הדבר הזה של תמלוגים.

ישראל אייכלר: צריך לאפשר לכל אדם לשדר מה שהוא רוצה, איפה שהוא רוצה, לעשות ספרתי וכל דרך טכנולוגית כדי שלא יהיו תמלוגים ולא יהיו זיכיונות אלא שכל אדם שיכול להדפיס עיתון, יוכל להקים תחנת רדיו או טלוויזיה.

כרמל שאמה-הכהן: מנכ"ל ערוץ 10 מר יוסי ורשבסקי.

יוסי ורשבסקי: תודה.

יוסי ורשבסקי: ברשותכם, לא אכנס לפולמוס ולדברים שפתחת בהם, כבוד היושב ראש.

כרמל שאמה-הכהן: למה?

כרמל שאמה-הכהן: רק להוציא לעיתון זה טוב?

יוסי ורשבסקי: דיברת על לשון הרע.

כרמל שאמה-הכהן: אני שואל: היו לכם הצעות לפטר עיתונאים?

עמיר פרץ: הוא מנוע.

כרמל שאמה-הכהן: למה הוא מנוע?

יוסי ורשבסקי: כרגע אני לא אכנס לפולמוס.

עמיר פרץ: הוא יהיה חשוף לתביעה משפטית.

כרמל שאמה-הכהן: אם זאת אמת, הוא יכול לחזור על זה פה.

כרמל שאמה-הכהן: אם לא ידוע לו על דבר כזה, היה עושה טוב לכולם אם הוא היה אומר שלא היה דבר כזה.

יוסי ורשבסקי: אני לא אמרתי שלא היה דבר כזה, אמרתי שאני לא רוצה להיכנס לזה.

יוסי ורשבסקי: אני רוצה באמת לנסות להיות ענייני ולהקריא בפניכם את השתלשלות הדברים כפי שאנחנו רואים אותם.

יוסי ורשבסקי: לפי דעתי אלה העובדות שאין עליהן מחלוקת.

יוסי ורשבסקי: בחודש ינואר 2010 הוארך זיכיונו של ערוץ 10.

יוסי ורשבסקי: הארכת הזיכיון היתה פרי מאמצים אדירים שנעשו על-ידי המדינה, הכנסת, הגופים הרגולאטורים, עובדי הערוץ ובעלי המניות של הערוץ.

יוסי ורשבסקי: כל זאת בשל ההכרה בחשיבות המשך התחרות בשוק הטלוויזיה המסחרית, שמירה על מגוון במות לשיח הציבורי ושמירה על פרנסתן של משפחות רבות.

יוסי ורשבסקי: ההסדר להארכת הזיכיון של ערוץ 10 נשען בעיקרו על התחייבויות הערוץ במספר תחומים: השלמת חוסרים בתוכניות סוגה עילית בסכום של כ-90 מיליון שקלים.

יוסי ורשבסקי: תשלום מיידי של חוב דמי זיכיון בסכום של 10 מיליון שקלים.

יוסי ורשבסקי: הפקדת ערבויות נוספות בסכום של 20 מיליון שקלים.

יוסי ורשבסקי: העברת חדשות 10 לירושלים.

יוסי ורשבסקי: התחייבויות אלה נוספו להשקעות השוטפות של ערוץ 10.

יוסי ורשבסקי: למן יום קבלת ההסדר עמד ערוץ 10 בהתחייבויות שנטל על עצמו.

יוסי ורשבסקי: התשלום למדינה בוצע, הערבויות נמסרו, החוסרים בתכניות מהסוגה העילית הושלמו.

יוסי ורשבסקי: אני מבקש להפנות לדוחות של הרשות השנייה לשנים 2009-2010.

יוסי ורשבסקי: אני יכול לבשר לכם שגם כשנסיים את 2011, אנחנו נעמוד בכל המחויבויות בתחום הסוגה העילית.

יוסי ורשבסקי: על-כך יעיד גם חברי מארגון היוצרים.

יוסי ורשבסקי: אני רוצה להדגיש כי על אף המצב הכלכלי של ה שוק ערוץ 10 ימשיך כפי שהוכיח מאז כניסתי לתפקיד בשנת 2008 לקיים את כל מחויבויות התוכן, אין פה שום בקשה להקלות, ונעמוד בכל מחויבויות התוכן שהתחייבנו לכם ולציבור.

יוסי ורשבסקי: גם המדינה הלכה לקראתנו, לא במחיקת חובות.

יוסי ורשבסקי: אני רוצה להדגיש, לא מחקו לנו חובות אלא בדחיית תשלומים שהם נושאי ריבית והצמדה.

יוסי ורשבסקי: יש כמה גורמים בשוק האפור שיכולים ללמוד מהאוצר מה זאת ריבית והצמדה.

כרמל שאמה-הכהן: הריבית שלהם קבועה בחוק.

יוסי ורשבסקי: אני אומר את זה בלשון מבודחת אבל זאת ריבית כבדה מאוד.

יוסי ורשבסקי: הדחייה שתהיה בשנה לא תפגע בציבור במאומה כי זה נושא ריבית והצמדה.

יוסי ורשבסקי: אני אומר לכם עוד פעם, זה מעבר לריביות הנהוגות בשוק הפרטי.

יואל חסון: זה נתון חשוב.

כרמל שאמה-הכהן: האוצר גובה יותר מהשוק הפרטי?

יואל חסון: חשוב לדעת שלציבור לא נגרם נזק מבחינת ההכנסות לקופת המדינה.

יואל חסון: זה נתון חשוב לשיקולה של הוועדה.

יוסי ורשבסקי: ההסדר להארכת הזיכיון, כולל הדחייה במועד תשלום חובות דמי הזיכיון והתמלוגים משנים עברו ליום 31.12.2011, מדובר בחובות של ערוץ 10 ושל זכייניות ערוץ 2.

יוסי ורשבסקי: המועד שנקבע לא היה מקרי.

יוסי ורשבסקי: באותה עת עמד על שולחנה של הכנסת תיקון לחוק הרשות השנייה לטלוויזיה ורדיו שהסדיר מעבר ממשטר זיכיונות למשטר רישיונות החל מחודש ינואר 2012.

יוסי ורשבסקי: היה ברור לכולם כי קבלת רישיון שידורים לפרק זמן ממושך יאפשר גיוס מימון להחזר התשלומים.

יוסי ורשבסקי: אלא שבשל דחיית והרחבת מאמץ ההפצה עידן פלוס, נדחה מועד המעבר למשטר רישיונות לחודש ינואר 2013.

יוסי ורשבסקי: הנטל הכלכלי בו נושא הערוץ בשנתיים האחרונות היה כבד ביותר.

יוסי ורשבסקי: הערוץ הפסיד סכומים מאוד מאוד כבדים אולם מפעילות הערוץ נהנו גורמים רבים: הציבור – בשידור מוגבר של תכניות מהסוגה העיתית, שוק היצירה המקומי, שהוזרמו אליו מאות מיליוני שקלים.

יוסי ורשבסקי: יעידו כאן היוצרים על העשייה שלנו בשוק.

יוסי ורשבסקי: במחצית השנייה של השנה החלה האטה משמעותית בשוק הפרסום בטלוויזיה.

יוסי ורשבסקי: כתוצאה מכך אין ביכולתו של הערוץ לממן את התשלום שנדחה, סכום של כ-45 מיליון שקלים, כולל ריבית והצמדה ממקורותיו והוא נדרש למימון חיצוני.

יוסי ורשבסקי: פער הזמנים שנוצר בין תשלום הקבוע בחוק לבין מועד הפעלת משטר הרישיונות איננו מאפשר את השגת המימון.

יוסי ורשבסקי: בשל נסיבות אלה פנינו לשרי האוצר והתקשורת בבקשה לדחות את התשלום הקבוע בחוק.

יוסי ורשבסקי: אני פונה ללב שלכם.

יוסי ורשבסקי: אני מבקש מכם לתמוך בתיקון המוצע בחוק לדחיית מועד התשלום הכספי.

יוסי ורשבסקי: אני אדגיש שוב, לא מדובר במחיקת חוב.

יוסי ורשבסקי: איננו מבקשים מחיקת חוב.

יוסי ורשבסקי: אנחנו מבקשים דחייה מוצדקת לדעתנו בתנאים כספיים מקובלים.

יוסי ורשבסקי: דחייה שבצידה תועלת ממשית ממנו ייהנה כלל הציבור.

יוסי ורשבסקי: תודה רבה.

כרמל שאמה-הכהן: חברים, אנחנו ניגשים להצבעה.

יואל חסון: יש לי בקשה להתייעצות סיעתית.

כרמל שאמה-הכהן: 5 דקות להתייעצות סיעתית.

יואל חסון: 5 דקות זה לא מספיק.

כרמל שאמה-הכהן: הסיעה שלכם לא כל-כך גדולה.

יואל חסון: היא הכי גדולה בכנסת.

יואל חסון: זה כל-כך כואב לכם שהיא הכי גדולה.

כרמל שאמה-הכהן: 7 דקות להתייעצות סיעתית ואח"כ חוזרים להצבעה.

כרמל שאמה-הכהן: (לאחר הפסקה)

כרמל שאמה-הכהן: אני מחדש את ישיבת הוועדה.

כרמל שאמה-הכהן: מרכז האופוזיציה בסיעת קדימה, חבר הכנסת יואל חסון, בבקשה.

יואל חסון: תודה אדוני היו"ר.

יואל חסון: סיעת קדימה, סיעה גדולה בכנסת, התייעצה בנושא הזה והגיעה למסקנה אחת וחד משמעית שלאור העובדה שלדיון הזה גוייסה הקואליציה במשמעת סיעתית - צריך לומר שמעולם לא גויסה משמעת סיעתית בנושא פורמאלי כזה שקשור לרגולציה ולכל הדברים שעוטפים את הדבר הזה.

יואל חסון: זהו תקדים בעייתי מאוד שנעשה כאן כרגע בוועדת הכלכלה.

יואל חסון: לכן המסקנה שהגענו אליה, אדוני היושב ראש, כדי שבאמת לא תיחשד במעשיך.

יואל חסון: אנחנו רוצים בטובתך וגם בטובת הוועדה.

יואל חסון: ההמלצה החמה שלנו היא שתדחה את ההצבעה ותשקול את העניין שנית.

יואל חסון: תקיים התייעצות עם הסיעות השונות וגם עם הערוץ עצמו ועם כל גופי הרגולציה הרלוונטיים לעניין הזה - - -

ישראל אייכלר: מה יגיד מבקר המדינה?

יואל חסון: אגב, גם הודעתי קודם, שהנושא נמצא על שולחנו של מבקר המדינה והוא יבחן את הנושא.

יואל חסון: אני מציע שלא לקבל החלטה בשלב הזה, לא להשתמש ברוב האוטומטי של הקואליציה כי זה רוב פוליטי לא ענייני ועלולים להיות לזה השלכות ותקדימים.

יואל חסון: זאת המלצה חמה של סיעת קדימה אליכם.

כרמל שאמה-הכהן: חבר הכנסת אילטוב, רצית לומר משהו?

רוברט אילטוב: אני רק רוצה לתקן את חבר הכנסת יואל חסון.

רוברט אילטוב: בקדנציה הקודמת, כשקדימה ניהלה את הקואליציה היו עשרות הצבעות בכל ועדה - - -

יואל חסון: עם כל הכבוד, זה כבר לא מעניין.

יואל חסון: 3 שנים אתם מנהלים את המדינה הזאת בכישלון.

יואל חסון: קחו אחריות כבר.

יואל חסון: קחו אחריות, הכול פוליטי.

רוברט אילטוב: אנחנו מנסים לתקן את כל הטעויות שלכם.

יואל חסון: הכול פוליטי.

יואל חסון: אתם מנסים לחסל היום ערוץ מסיבות פוליטיות.

כרמל שאמה-הכהן: כיבדנו אותך ונתנו לך להודיע הצעה מסודרת, למרות שזה לא מחויב על-פי התקנון.

יואל חסון: שלא ידבר שטויות.

רוברט אילטוב: סליחה, כשאתה מדבר שטויות זה מותר?

כרמל שאמה-הכהן: יושב ראש הקואליציה, חבר הכנסת זאב אלקין רוצה להגיב לדבריו של חבר הכנסת יואל חסון.

זאב אלקין: תודה רבה אדוני היושב ראש.

זאב אלקין: אמנם לא התכוונתי לדבר אבל היות חבר הכנסת יואל חסון התייחס בדבריו לנושאים שהם בתחום סמכותי אין לי ברירה אלא להגיב.

זאב אלקין: אני מבין שבקדנציה הזאת חבר הכנסת חסון הוא חבר כנסת ותיק בוועדת הכלכלה ונוכח בכל הישיבות ובכל הדיונים.

יואל חסון: אני חבר כנסת חדש בוועדת הכלכלה.

זאב אלקין: אני יודע, מותר לי להשתמש בציניות.

זאב אלקין: אני ממליץ לך לבדוק מה היה בוועדת הכלכלה בהרבה מאוד נושאים, מנושאים של רגולציה שהיו כאן.

זאב אלקין: ניצן חן יושב כאן והוא יוכל לאשר.

יואל חסון: בכל מה שקשור בראש הממשלה, היתה פה משמעת קואליציונית.

יואל חסון: תגיד את האמת.

יואל חסון: מה שהיה קשור להגן על ראש הממשלה, חס ושלום לנדנד אותו בכיסאו, אתם התגייסתם למשמעת קואליציונית.

יואל חסון: תגיד את האמת.

יואל חסון: בכל מה שקשור לביבי, לשרה, כל משפחת נתניהו, לשכת נתניהו.

יואל חסון: התגייסתם ולקחתם את כל המשמעת הסיעתית.

יצחק וקנין: מה אתה מכניס את אשתו של ראש הממשלה?

יצחק וקנין: איזו חוצפה זאת.

יצחק וקנין: אין לכם כבוד לעצמכם.

יואל חסון: זאת האמת, תגיד את האמת.

זאב אלקין: יואל, אני מבין שכמובן מרוב תסכול אפשר להיות מאוד יצירתי.

זאב אלקין: כמובן שגם משק החלב קשור בראש הממשלה והרבה חקיקה שעברה בוועדת הכלכלה.

זאב אלקין: הכלל הוא מאוד פשוט: אנחנו, בשונה מקואליציה שאתה הכרת, אנחנו קואליציה מסודרת.

זאב אלקין: בכל מקום שיש עמדת ממשלה והקואליציה לא החליטה אחרת ובמקרה הזה גם לא היתה בקשה להחליט אחרת, אנחנו מתייצבים מאחורי עמדת ממשלה.

זאב אלקין: כך עשינו בכל החוקים, כך עשינו בכל הנושאים, כך עשינו בכל הוועדות וכך יהיה כאן.

זאב אלקין: תפקידי להבטיח שזה יקרה.

יואל חסון: מצטיין הכיתה ממש.

כרמל שאמה-הכהן: אסף אמיר, ארגון היוצרים.

אסף אמיר: זה לא סוד שכבר עכשיו יש האטה מסוימת בשוק ההפקות ואנשים לא מעטים כבר איבד את מקום עבודתם.

אסף אמיר: אנחנו תמיד בדילמה הזאת.

אסף אמיר: אנחנו רוצים שהגופים יעמדו במחויבויות שלהם.

אסף אמיר: אנחנו לא רוצים שיקבלו הטבות מהמדינה סתם כך.

אסף אמיר: הייתי פה בישיבות במשך 3 שנים.

אסף אמיר: הפכנו את שוק התקשורת כדי להציל את ערוץ 10.

אסף אמיר: כשאני אומר הפכנו, הכוונה שאתם הפכתם.

אסף אמיר: שיניתם את השיטה מזיכיונות לרישיונות רק כדי שערוץ 10 יישאר בחיים.

אסף אמיר: היום הוא בא ומכריז שהוא עומד בכל מחויבויות התוכן שלו.

אסף אמיר: הייתי מבקש ממנשה שיגיד לפני שמצביעים שאמנם זה המצב.

אסף אמיר: עכשיו אתם בעצם באים ועל דבר טכני – מעולם לא ראיתי כל-כך הרבה חברי כנסת פה – ערוץ 10 הפסיק לעניין אתכם באיזה שלב.

אסף אמיר: איך זה קרה?

אסף אמיר: יושב פה חבר הכנסת אופיר אקוניס שהעביר את כל הרפורמה הזאת.

אסף אמיר: אנחנו עושים צחוק מעצמנו, מכולנו.

אסף אמיר: מה עשינו פה?

כרמל שאמה-הכהן: אולי הוא מצביע בעד?

אסף אמיר: אחרי ששיניתם את כל מפת התקשורת בארץ בשביל ערוץ 10 ועכשיו אתם מחסלים את ערוץ 10?

נינו אבסדזה: חבר הכנסת וקנין, אני רק רוצה לומר לך.

נינו אבסדזה: לא מונח על השולחן גורלו של ערוץ 10.

נינו אבסדזה: מונח על השולחן לא רק של התקשורת הישראלית אלא של הדמוקרטיה הישראלית.

נינו אבסדזה: קודם הורגים את השליח.

נינו אבסדזה: השליח במקרה הזה זה עיתונאי שאמורים להשתיק אותו.

כרמל שאמה-הכהן: אנחנו עוברים להצבעה וההצבעה היא שמית.

כרמל שאמה-הכהן: אני מקווה שלא תהיה הפרעה במשך ההצבעה.

כרמל שאמה-הכהן: לא יהיו תגובות ביניים, מחיאות כפיים ולא קריאות אחרות.

כרמל שאמה-הכהן: מי בעד הבקשה?

לאה ורון: הצבעה עמיר פרץ - בעד נחמן שי - בעד יוליה שמאלוב ברקוביץ - בעד (במקום חבר הכנסת רוברט טיבייב) נינו אבסדזה - בעד (במקום חבר הכנסת ישראל חסון) יואל חסון - בעד ישראל אייכלר - נגד יצחק וקנין - נגד דוד אזולאי - נגד אלכס מילר - נגד (במקום חבר הכנסת חמד עמאר) רוברט אילטוב - נגד זאב אלקין - נגד (במקום חבר הכנסת דני דנון) אופיר אקוניס - נגד כרמל שאמה - נגד

לאה ורון: 8 נגד, 5 בעד, ההצעה לא התקבלה.

כרמל שאמה-הכהן: ההצעה לא התקבלה.

כרמל שאמה-הכהן: אנחנו בעצם מקיימים הפסקה בדיון כדי לעבור לדיון אחר.

כרמל שאמה-הכהן: הדיון יחודש בשעה 14:30.

יוליה שמאלוב-ברקוביץ: אני רוצה בקשה לדיון מחודש בסעיף 14.

לאה ורון: תודיעי על-כך בפתיחת הישיבה של 14:30.

כרמל שאמה-הכהן: הישיבה נעולה.